**Tevel Község Önkormányzat Képviselő-testületének**

**8/2017. (X.27.) önkormányzati rendelete**

**a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról**

Tevel Község Önkormányzat Képviselő-testülete a településkép védelméről szóló 2016. évi LXXIV. törvény (a továbbiakban: Tvtv.) 12.§ (5) bekezdés felhatalmazása alapján – a Tvtv. módosításáról szóló 2016. évi CLXXIV. törvénnyel (a továbbiakban: Módtv.) és a végrehajtására kiadott jogszabályokkal való összhang biztosítása érdekében – a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. és 2. pontjában és Tvtv. 16. § (2) bekezdés a) pontjában meghatározott feladatkörében eljárva, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Tr.) 22.§ és 23/H.§ valamint a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV. 28.) Korm. rendelet (továbbiakban:Rr.) előírásainakfigyelembevételévela következőket rendeli el:

**I. FEJEZET**

**ÁLTALÁNOS RENDELKEZÉSEK**

**1. A rendelet hatálya**

1.§

(1) A rendelet hatálya kiterjed Tevel Község (a továbbiakban: a község) közigazgatási területére.

(2) A község közigazgatási területén reklámot, reklámhordozót, cégért kialakítani és elhelyezni vagy közzétenni kizárólag

- a Tvtv. előírásainak, valamint

- a Tvtv. reklámok közzétételével kapcsolatos rendelkezéseinek végrehajtásáról szóló kormányrendelet (Rr.),

- a közúti közlekedésről szóló 1988. évi I. törvény 12.§ és

- a reklámtáblák, reklámhordozók és egyéb reklámcélú berendezések közutak melletti elhelyezésének részletes szabályairól szóló Korm. rendelet

figyelembe vételével, a külön jogszabály szerinti településképi bejelentési eljárás alapján lehetséges.

(3) A helyi védelem alatt álló területen, és a településképi szempontból meghatározó területeken reklámot, reklámhordozót, cégért kialakítani és elhelyezni vagy közzétenni a (2) bekezdés előírásain túl, jelen rendelet szerint lehetséges.

**2. Értelmező rendelkezések**

2.§

(1) Ezen rendelet alkalmazásában:

1. Hirdető-berendezés, hirdetőtábla: minden olyan a KRESZ-ben, illetve ágazati szabványban nem szereplő tábla, eszköz, amelynek az a célja, hogy a közterületen közlekedők figyelmét felhívja valamilyen szolgáltatásra, gyártmányra, termékre, eseményre, létesítményre, stb.

2. Önálló hirdető-berendezés: minden olyan hirdető- berendezés, amely nem építményen vagy nem építményhez rögzítetten kialakított.

(2) Az (1) bekezdésben nem szereplő fogalmak értelmezése a Tvtv., az Rr. és a Tr. meghatározásai alapján értelmezendő.

**II. FEJEZET**

**A REKLÁMOKRA ÉS REKLÁMHORDOZÓKRA VONATKOZÓ TELEPÜLÉSKÉPI**

**KÖVETELMÉNYEK**

**3. A reklámok méretére vonatkozó településképi követelmények**

3.§

(1) Helyi egyedi védelem alatt álló épülethomlokzaton l m2 -nél nagyobb reklámtábla nem helyezhető el kivéve, ha annak helyét az épület építésével egyidejűleg kiképezték;

(2) Településképileg meghatározó területen, helyi egyedi védett épületen, helyi védett területen, műemléki jelentőségű területen vagy műemléki környezet területén álló épület homlokzatán az ingatlant használó vállalkozások számára, rendeltetési egységenként vagy üzletenként legfeljebb 1 db, az adott épülethez megtervezett és elkészített, homlokzati síkra merőleges, a homlokzat nyílásrendjével és építészeti tagozataival összehangolt nagyságú és kialakítású cégér elhelyezhető.

**4. A reklámok közzétételének technológiájára, módszerére és eszközeire vonatkozó településképi követelmények**

4.§

(1) Helyi egyedi védelem alatt álló épület

a) tetőfelületén hirdető-berendezés, hirdetőtábla, plakát, reklámhordozó, reklámhordozót tartó berendezés, háttérvilágítással ellátott, LED-kijelzőként vagy futófénnyel üzemelő reklámberendezés, nem helyezhető el;

b) egyéb közterületről látható homlokzatán hirdető-berendezés, hirdetőtábla, plakát, reklámhordozó, reklámhordozót tartó berendezés, háttérvilágítással ellátott, LED-kijelzőként vagy futófénnyel üzemelő reklámberendezés, a 3.§ (1) kivételével nem helyezhető el;

c) elő-, vagy oldalkertjében, vagy a kerítésen (épületközben) reklám-, illetve hirdető berendezés nem helyezhető el.

(2) A reklámhordozó folyamatos karbantartása, tisztántartása a reklámhordozó tulajdonosának és a reklám közzétevőjének egyetemleges feladata és kötelessége, ennek megtörténtét a közterület kezelője ellenőrzi. Amennyiben a karbantartást, tisztántartást a kötelezettek elmulasztják, és ezen kötelezettségnek felszólításra sem tesznek eleget, a közterületkezelő a kötelezettek költségére és veszélyére a reklámhordozót elbontja vagy eltávolítja.

**5. Az elhelyezhető reklámhordozók és egyéb műszaki berendezések formai követelményeire vonatkozó településképi követelmények**

5.§

(1) Helyi területi védelem alatt álló városépítészeti térben közterületen hirdetőtábla, plakát, reklámhordozó csak a főépítészi véleményezését követően helyezhető el.

(2) Helyi egyedi védelem alatt álló épületen cégér LED-kijelzővel vagy futófénnyel üzemelő technológiával nem látható el.

**6.Az elhelyezhető reklámhordozók és egyéb műszaki berendezések anyaghasználatára**

**vonatkozó településképi követelmények**

6.§

(1) Helyi területi védelem alatt álló területen minden esetben vizsgálni kell az elhelyezhető reklámhordozók épülethez, környezethez való illeszkedését, az alkalmazott anyag és színhasználatot.

**7. Az egyes országos szabályoktól való eltérés lehetőségei**

7.§

(1) A település szempontjából jelentős valamely eseményről való tájékoztatás érdekében évente összesen és legfeljebb tizenkét naptári hét időszakra eltérés engedélyezhető a Tvtv. 11/B. § (1) és (2) bekezdése, továbbá az Rr-ben meghatározott tilalmak és követelmények alól.

(2) Építési reklámháló kihelyezésének engedélyezési kérelme esetén, az építési tevékenységnek az építési hálóval történő indokolt védelme idejére eltérés engedélyezhető a Tvtv. 2.§ (4) bekezdésben foglalt szabálytól, amennyiben az érintettek vállalják, hogy építésinapló-bejegyzéssel igazolják a felújítás megkezdését, illetve ha építési napló vezetésére nem áll fent kötelezettség, úgy vállalják ennek vezetését, és ezzel igazolják a felújítás megkezdését.

(2) Építési reklámhálót csak építési állványzatra lehet feltenni.

**7. Vegyes és záró rendelkezések**

**7.§**

(1) E rendelet a kihirdetését követő napon lép hatályba.

**Héri Lászlóné dr. Hoffmann Adél**

**polgármester jegyző**

**Kihirdetési záradék:**

Jelen rendelet 2017. október 27. napján kihirdetésre került.

dr. Hoffmann Adél

jegyző